EL Επίσημη Εφημερίδα της Ευρωπαϊκής Ένωσης C 238/8

Δημοσίευση αίτησης καταχώρισης σύμφωνα με το άρθρο 8 παράγραφος 2 του κανονισμού (ΕΚ) αριθ. 509/2006 του Συμβουλίου για τα γεωργικά προϊόντα και τα τρόφιμα που χαρακτηρίζονται ως εγγυημένα παραδοσιακά ιδιότυπα προϊόντα

2009/C 238/07

Η παρούσα δημοσίευση παρέχει το δικαίωμα ένστασης κατά την έννοια του άρθρου 9 του κανονισμού (ΕΚ) αριθ. 509/2006 του Συμβουλίου. Η δήλωση ένστασης υποβάλλεται στην Επιτροπή εντός εξαμήνου από την ημερομηνία της παρούσας δημοσίευσης.

ΑΙΤΗΣΗ ΚΑΤΑΧΩΡΙΣΗΣ ΕΠΙΠ

ΚΑΝΟΝΙΣΜΟΣ (ΕΚ) αριθ. 509/2006 ΤΟΥ ΣΥΜΒΟΥΛΙΟΥ

«TRADITIONALLY FARMED GLOUCESTERSHIRE OLD SPOTS PORK»

Αριθ. ΕΚ: UK-TSG-007-0024.13.02.2004

1. Όνομα και διεύθυνση της αιτούσας ομάδας:

Όνομα: The Gloucestershire Old Spots Pig Breeders’ Club Διεύθυνση: Freepost (GL442) Cirencester Gloucestershire GL7 5BR UNITED KINGDOM Τηλ. +44 1285860229 Φαξ +44 1285860229 E-mail: mail@oldspots.org.uk

2. Κράτος μέλος ή τρίτη χώρα:

Ηνωμένο Βασίλειο

3. Προδιαγραφές του προϊόντος:

3.1. Ονομασία(-ες) προς καταχώριση [άρθρο 2 του κανονισμού (ΕΚ) αριθ. 1216/2007 της Επιτροπής]:

«Traditionally Farmed Gloucestershire Old Spots Pork»

3.2. Αναφέρετε αν η ονομασία:

 είναι ιδιότυπη αφ’ εαυτής εκφράζει την ιδιοτυπία του γεωργικού προϊόντος ή του τροφίμου

Ο ιδιότυπος χαρακτήρας του χοιρινού κρέατος «Traditionally Farmed Gloucestershire Old Spots Pork» οφείλεται στην χρησιμοποίηση της παραδοσιακής αβελτίωτης φυλής χοίρων και στις παραδοσιακές μεθόδους εκτροφής και παραγωγής που προσδίδουν στο χοιρινό κρέας τις χαρακτηριστικές φυσικοχημικές και οργανοληπτικές του ιδιότητες.

3.3. Να αναφερθεί εάν ζητείται η δέσμευση της ονομασίας σύμφωνα με το άρθρο 13 παράγραφος 2 του κανονισμού (ΕΚ) αριθ. 509/2006:

Καταχώριση με δέσμευση του ονόματος  Καταχώριση χωρίς δέσμευση του ονόματος

Παρόλο που στον τίτλο χρησιμοποιείται η λέξη «pork» (χοιρινό κρέας), η παρούσα καταχώριση αφορά όλα τα προϊόντα που παράγονται από χοίρους, στα οποία συμπεριλαμβάνονται το μπέικον, τα λουκάνικα, τα gammons (ξηρά καπνιστά χοιρομέρια), τα χοιρομέρια (ζαμπόν), κλπ.

3.4. Τύπος προϊόντος:

Κλάση 1.1 — Νωπό κρέας

3.5. Περιγραφή του γεωργικού προϊόντος ή του τροφίμου για το οποίο εφαρμόζεται η ονομασία του σημείου 3.1 [άρθρο 3 παράγραφος 1 του κανονισμού (ΕΚ) αριθ. 1216/2007]:

Το προϊόν «Traditionally Farmed Gloucestershire Old Spots Pork» (χοιρινό κρέας «Gloucestershire Old Spots») χαρακτηρίζεται από τις ακόλουθες ιδιότητες:

— μεγαλύτερο πάχος της στιβάδας λίπους,

— μικρότερες διαστάσεις του μυός,

— λιγότερο ανοιχτό (πιο βαθύ) χρώμα μυός,

— αυξημένη κατακράτηση υγρασίας στη μυϊκή δομή κατά την κατάψυξη και το μαγείρεμα,

— τρυφερότερο και πιο χυμώδες κρέας,

— διαφορετικό αρωματικό προφίλ,

σε σύγκριση με το χοιρινό κρέας που παράγεται με συμβατικό τρόπο.

Η σύγκριση αυτή στηρίζεται και σε ερευνητικές εργασίες με αντικείμενο τη σύγκριση των κυριότερων φυσικοχημικών, μικροβιολογικών και οργανοληπτικών χαρακτηριστικών του «Traditionally Farmed Gloucestershire Old Spots Pork» με τα αντίστοιχα του χοιρινού κρέατος το οποίο παράγεται από «σύγχρονες» φυλές και μεταποιείται σε σφαγεία σε βιομηχανική κλίμακα. Οι ερευνητικές αυτές εργασίες επέτρεψαν την αντικειμενική σύγκριση μεταξύ του χοιρινού κρέατος που παράγεται με παραδοσιακό τρόπο από μια παραδοσιακή «παλιομοδίτικη» φυλή χοίρων και του «σύγχρονου» χοιρινού κρέατος που παράγεται με συμβατικό τρόπο, στη μορφή που τα λαμβάνει ο καταναλωτής υπό τις κανονικές συνθήκες.

Σφάγια και κρέας από χοίρους «Gloucestershire Old Spots» καθώς και από χοίρους «σύγχρονων» φυλών αξιολογήθηκαν όσον αφορά την ποιότητα βάσει των ακόλουθων παραμέτρων: χρώμα του μυός, pH, πλάτος και βάθος του μυός, πάχος της στιβάδας λίπους, χρόνος μαγειρέματος, απώλειες κατά την κατάψυξη και κατά το μαγείρεμα καθώς και οργανοληπτικές ιδιότητες (με γευσιγνωστική δοκιμή). Αξιολογήθηκε επίσης η διατροφική αξία του μυός όσον αφορά την σύστασή του σε λιπαρά οξέα. Στο κρέας χοίρων «Gloucestershire Old Spots» ο επιμήκης μυς είχε μικρότερες διαστάσεις και μεγαλύτερο πάχος της στιβάδας του λίπους σε σύγκριση με το κρέας χοίρων που είχαν παραχθεί με συμβατικό τρόπο. Το pH των μυών ήταν παρόμοιο, αλλά το χρώμα των μυών του χοιρινού «Gloucestershire Old Spots» ήταν βαθύτερο και οι απώλειες κατά την κατάψυξη και το μαγείρεμα ήταν μικρότερες. Ο αναγκαίος χρόνος για την άνοδο της εσωτερικής θερμοκρασίας στους 72 °C κατά το ψήσιμο σε θερμαινόμενη πλάκα ήταν μεγαλύτερος για το χοιρινό «Gloucestershire Old Spots» σε σύγκριση με το «σύγχρονο» χοιρινό κρέας. Τα παϊδάκια από χοιρινό «Gloucestershire Old Spots» είχαν καλύτερη βαθμολογία κατά τη γευσιγνωστική δοκιμασία όσον αφορά την υφή (τρυφερότητα) και το χυμώδες, καθώς και εντονότερο άρωμα χοιρινού, συγκρινόμενα με τα αντίστοιχα από «σύγχρονο» χοιρινό κρέας. Το μη κανονικό άρωμα παρουσίαζε γενικά υψηλότερες τιμές για το χοιρινό «Gloucestershire Old Spots», στοιχείο που αποδεικνύει το διαφορετικό «αρωματικό προφίλ» αυτού του χοιρινού κρέατος.

Οι σχετικές τιμές για το «Traditionally Farmed Gloucestershire Old Spots Pork» είναι οι ακόλουθες:

Φυσικά χαρακτηριστικά

Χρώμα

Μέσες τιμές για το προϊόν συσκευασμένο υπό κενό:

Φωτεινότητα 53,9 Ερυθρότητα 7,33 Κιτρίνισμα 6,67 Χρωματική τιμή 9,94 Απόχρωση 42,31

Πάχος των ιστών

Μέσες τιμές:

Πλάτος μυός 86,6 mm Βάθος μυός 46,3 mm Πάχος στιβάδας λίπους (χωρίς δέρμα) 11,5 mm

Χημικά χαρακτηριστικά

Περιεκτικότητα του μυός σε λίπος και σύστασή του σε λιπαρά οξέα

Αναλογία πολυακόρεστων λιπαρών ουσιών (P) προς κορεσμένες λιπαρές ουσίες (S) (αναλογία P:S) Μέση τιμή 0,60

Τα τεμάχια χοίρου είναι γενικά τα εξής: θωρακο-οσφυϊκή χώρα και τεμάχια όπως πλευρές, μηροί, ωμοπλάτες, στηθοπλευρές και κοιλιά, αλλά χωρίς να αποκλείονται διάφορες τοπικές παραλλαγές όπως τα «Bath Chaps» που είναι μάγουλα χοίρου τα οποία, μετά από αφαίρεση των οστών, τοποθετούνται σε άλμη και μαγειρεύονται. Στα άλλα προϊόντα που παράγονται από χοιρινό «Traditionally Farmed Gloucestershire Old Spots Pork» συμπεριλαμβάνονται το μπέικον, τα λουκάνικα, τα gammons (ξηρά καπνιστά χοιρομέρια), τα χοιρομέρια (ζαμπόν), κλπ.

3.6. Περιγραφή της μεθόδου παραγωγής του γεωργικού προϊόντος ή του τροφίμου για το οποίο εφαρμόζεται η ονομασία του σημείου 3.1 [άρθρο 3 παράγραφος 2 του κανονισμού (ΕΚ) αριθ. 1216/2007]:

Το προϊόν «Traditionally Farmed Gloucestershire Old Spots Pork» πρέπει να προέρχεται από καθαρόαιμους χοίρους Gloucestershire Old Spots. Οι χοίροι αυτοί πρέπει να έχουν καταχωριστεί ως καθαρόαιμα ζώα από την Βρετανική Ένωση Χοιροτρόφων (British Pig Association — BPA) ή κάθε άλλη οργάνωση χοιροτρόφων που τηρεί κτηνοτροφικό μητρώο για χοίρους Gloucestershire Old Spot και έχει λάβει σχετική άδεια από δημόσια αρχή σύμφωνα με την κείμενη νομοθεσία.

Για να πληρούν τα προϊόντα τους το κριτήριο «Traditionally Farmed» (προϊόν παραδοσιακής κτηνοτροφίας), οι παραγωγοί και μεταποιητές των προϊόντων αυτών πρέπει να πληρούν τις ακόλουθες απαιτήσεις

Διατροφή

«Traditionally Farmed» σημαίνει ότι, από τη γέννηση έως τη σφαγή, οι χοίροι έχουν εκτραφεί σε περιβάλλον που τους επιτρέπει να αυξάνονται με φυσικό ρυθμό. Συνεπώς, η καθημερινή αύξηση του ζώντος βάρους είναι μειωμένη και ο αριθμός ημερών έως τη σφαγή είναι αυξημένος. Για τον σκοπό αυτό, το σιτηρέσιο των ζώων έχει μικρότερη περιεκτικότητα σε πρωτεΐνες (15-18 % πρωτεΐνες που περιέχουν απαραίτητα λιπαρά οξέα, ιδίως λυσίνη) και συμπληρώνεται αναλόγως των αναγκών με φρούτα και λαχανικά, με πούλπα ζαχαρότευτλων κ.λπ., από την περίοδο απογαλακτισμού έως το τέλος της περιόδου πάχυνσης, με τρόπο ώστε να αποφεύγεται η υπερβολική συσσώρευση νωτιαίου λίπους. Οι χοίροι «Gloucestershire Old Spots» που έχουν εκτραφεί με τον τρόπο αυτό πρέπει να εμφανίζουν πάχος της στιβάδας νωτιαίου λίπους 12 έως 16 mm, μετρούμενο στο σημείο P2. Οι χοίροι εμπορικής εκτροφής κατά κανόνα εκτρέφονται με μίγμα περιεκτικότητας 18-22 % σε πρωτεΐνες και συνήθως παρουσιάζουν μικρότερο πάχος της στιβάδας νωτιαίου λίπους, 5-8 mm.

Με το διαιτολόγιο αυτό, η μέση ηλικία για την επίτευξη του βάρους του χοίρου (55-61 kg νεκρού βάρους) είναι 180 ημέρες (τουλάχιστον 160), ενώ για τους εμπορικούς χοίρους είναι 140 έως 165 ημέρες. Η μεγαλύτερη διάρκεια της περιόδου έως την επίτευξη του τελικού προϊόντος είναι μία από τις αιτίες για το εξαιρετικό άρωμα και τη χυμώδη υφή του χοιρινού κρέατος «Gloucestershire Old Spots».

Περιβάλλον

Το περιβάλλον στο οποίο εκτρέφονται οι χοίροι επηρεάζει επίσης την γευσιγνωστική τους ποιότητα. Τα ζώα μπορούν να εκτρέφονται στο ύπαιθρο και σε εσωτερικό χώρο, εφόσον πληρούνται οι εξής προϋποθέσεις.

Εκτροφή στο ύπαιθρο

Οι χοίροι για την παραγωγή του «Traditionally Farmed Gloucestershire Old Spots Pork» πρέπει να εκτρέφονται με πυκνότητα 15 έως 20 θηλυκών χοίρων ανά εκτάριο. Όλες τα νεογέννητα χοιρίδια πρέπει να κρατούνται σε χωριστό μέρος μαζί με τη μητέρα τους έως ότου σημανθούν τα χοιρίδια με σήμα ταυτοποίησης σύμφωνα με τους κανόνες της Βρετανικής Ένωσης Χοιροτρόφων ή ισοδύναμους κανόνες. Σύμφωνα με τους κανόνες αυτούς πρέπει και οι δύο γονείς να είναι εγγεγραμμένοι ως καθαρόαιμοι χοίροι Gloucestershire Old Spots και, κατά την ηλικία των οκτώ εβδομάδων ή πριν αναμειχθούν με άλλα χοιρίδια, πρέπει να έχει υποβληθεί δήλωση γέννησης («birth notified» — πρώτη φάση της διαδικασίας καταχώρισης) και να έχουν σημανθεί με μόνιμο ενώτιο το οποίο να φέρει τον αριθμό καταχώρισης.

Μεταξύ του απογαλακτισμού και της τελικής φάσης, οι νεαροί χοίροι εκτρέφονται με μέγιστη πυκνότητα 100 χοίρων ανά εκτάριο.

Όλοι οι χοίροι που εκτρέφονται στο ύπαιθρο πρέπει να έχουν πρόσβαση σε καταφύγιο/σκιά καθώς και σε λασπόνερα, λουτρά ή ψεκαστήρες νερού. Τον χειμώνα, οι χοίροι πρέπει να έχουν πρόσβαση σε στεγνό έδαφος εντός του χώρου διαβίωσής τους.

Εκτροφή σε εσωτερικό χώρο

Οι χώροι πρέπει να αερίζονται καλά και επιτρέπεται να έχουν ανοικτές πλευρές εφόσον οι χοίροι που διαβιώνουν σε αυτούς προστατεύονται σε περίπτωση δυσμενών καιρικών συνθηκών. Πρέπει να διαθέτουν άφθονο φυσικό φως ώστε να είναι δυνατή η απρόσκοπτη παρακολούθηση των ζώων. Δεν επιτρέπονται τα σχαρωτά δάπεδα για λόγους υγείας και καλής μεταχείρισης των ζώων. Πρέπει να υπάρχει συνεχώς διαθέσιμη άφθονη και καθαρή στρωμνή.

Η ελάχιστη επιφάνεια στο έδαφος ανά χοίρο είναι:

για κάθε χοίρο 20-30 kg ζώντος βάρους — 0,35 m2

για κάθε χοίρο 30-50 kg ζώντος βάρους — 0,50 m2

για κάθε χοίρο 50-85 kg ζώντος βάρους — 0,65 m2

Στεγνή και καθαρή στρωμνή και πρόσβαση σε καθαρό νερό συνεχώς.

Ζωοτεχνία

Η χρήση φαρμάκων πρέπει να περιορίζεται στο ελάχιστο και να αποφεύγεται εφόσον δεν είναι απολύτως απαραίτητη. Μοναδική εξαίρεση στον κανόνα αυτό αποτελεί η χρήση αντιπαρασιτικών φαρμάκων.

Δεν επιτρέπονται η αποκοπή της ουράς και η αφαίρεση δοντιών.

Υπό κανονικές συνθήκες, ο απογαλακτισμός εκτελείται όταν το νεογνό έχει ελάχιστη ηλικία 42 ημερών ή στην ηλικία των 56 ημερών (συνιστώμενη).

Μεταφορά

Οι χοίροι για την παραγωγή κρέατος με την ονομασία «Traditionally Farmed Gloucestershire Old Spots Pork» πρέπει να μεταφέρονται στο σφαγείο απευθείας από την εκμετάλλευση και να μην μεταφέρονται μαζί με χοίρους από άλλες εκμεταλλεύσεις.

Οι χοίροι στο τέλος της περιόδου πάχυνσης πρέπει να μεταφέρονται στο σφαγείο με αναλογία φόρτωσης 200 kg/m2.

Από το σφαγείο στο εμπόριο

Η σφαγή εκτελείται σε σφαγεία μικρής κλίμακας για να ελαχιστοποιηθεί το άγχος.

Τα σφάγια χοίρων «Traditionally Farmed Gloucestershire Old Spots» πρέπει να αναρτώνται από το οστό («στο τσιγκέλι») επί 3 έως 4 ημέρες από την ημέρα της σφαγής.

Ο τεμαχισμός του σφαγίου ενωρίτερα συνήθως προκαλεί παραμόρφωση των μυών, η οποία με τη σειρά της μπορεί να προκαλέσει χαμηλής ποιότητας τεμαχισμό ή και εσφαλμένη αίσθηση σκληρότητας στο τελικό προϊόν.

Το προϊόν «Traditionally Farmed Gloucestershire Old Spots Pork» προέρχεται από χοίρους οι οποίοι έχουν παραχθεί σύμφωνα με τη μέθοδο που περιγράφηκε ανωτέρω και, για το λόγο αυτό, είναι κατάλληλοι για τις παραδοσιακές μεθόδους χειρισμού και τεμαχισμού. Η διαμόρφωση του σφαγίου και τα επίπεδα λίπους μπορούν να ποικίλλουν σημαντικά, λόγω κυρίως των διαφορετικών σειρών και του τρόπου με τον οποίο οι διάφοροι παραγωγοί ολοκληρώνουν την πάχυνση των ζώων τους.

Λόγω της ποικιλομορφίας αυτής, ο τεμαχιστής οφείλει να καθορίσει μόνος του τις γραμμές κοπής με τρόπο ώστε να επιτύχει την καλύτερη παρουσίαση και τη μεγαλύτερη αξία του κρέατος. Για παράδειγμα, το μέγεθος της κοιλιακής χώρας σε σχέση με την θωρακο-οσφυϊκή μπορεί να ποικίλλει σημαντικά, καθώς και οι αναλογίες κρέατος που προέρχεται από την ωμοπλάτη.

Τα τελικά τεμάχια του χοιρινού κρέατος «Traditionally Farmed Gloucestershire Old Spots» είναι τα ίδια με αυτά των εμπορικών ειδών (θωρακο-οσφυϊκή χώρα και τεμάχια όπως πλευρές, μηροί, ωμοπλάτες, στηθοπλευρές και κοιλιά), αλλά κατά την κρίση του τεμαχιστή μπορεί να υπάρξουν σημαντικές διαφορές όσον αφορά την ποιότητα της παρουσίασης. Λόγω της φύσης του, το χοιρινό κρέας «Traditionally Farmed Gloucestershire Old Spots» δεν πρέπει να μεταποιείται σε γραμμές παραγωγής βιομηχανικού τύπου.

Ο ιδανικός χρόνος για την πώληση του χοιρινού κρέατος είναι 4 έως 9 ημέρες μετά τη σφαγή.

3.7. Ιδιοτυπία του γεωργικού προϊόντος ή του τροφίμου [άρθρο 3 παράγραφος 3 του κανονισμού (ΕΚ) αριθ. 1216/2007 της Επιτροπής]:

Ο ειδικός χαρακτήρας του «Traditionally Farmed Gloucestershire Old Spots Pork» οφείλεται:

— στην παραδοσιακή αβελτίωτη ποικιλία και στην παραδοσιακή μέθοδο παραγωγής η οποία προσδίδει στο χοιρινό κρέας τις χαρακτηριστικές του φυσικοχημικές και οργανοληπτικές ιδιότητες.

Παραδοσιακή μέθοδος παραγωγής

Η εφαρμοζόμενη μέθοδος μη εντατικής εκτροφής περιορίζει το επίπεδο άγχους των χοίρων. Η διατροφή και το περιβάλλον εκτροφής επιτρέπουν στα ζώα να αναπτύσσονται με βραδύτερους ρυθμούς. Η σφαγή εκτελείται σε μικρά σφαγεία και τα σφάγια ωριμάζουν αναρτημένα «στο τσιγκέλι» επί 3 έως 4 ημέρες. Η τελευταία φάση προετοιμασίας του κρέατος για την πώληση στους καταναλωτές εξαρτάται από τη δεξιότητα του τεμαχιστή και την κρίση του μεταποιητή.

Φυσικοχημικές και οργανοληπτικές ιδιότητες

Εμφάνιση του κρέατος — πιο βαθύχρωμο από το χοιρινό που παράγεται με συμβατικό τρόπο, με μικρότερη διακύμανση του μυϊκού pH. Αυτό εξηγείται από την απουσία προθανάτιου άγχους των ζώων.

Μετρήσεις για τον μυ και το λίπος, χρόνος μαγειρέματος, απώλειες κατά το μαγείρεμα και την κατάψυξη — από πρόσφατες ερευνητικές εργασίες έχει προκύψει ότι το χοιρινό κρέας «Traditionally Farmed Gloucestershire Old Spots Pork» έχει μικρότερο πλάτος και βάθος μυός καθώς και παχύτερο οσφυϊκό λίπος από το συμβατικό χοιρινό κρέας. Οι διαπιστώσεις αυτές συνάδουν με αυτές των προηγούμενων μελετών, σύμφωνα με τις οποίες τα χαρακτηριστικά αυτά οφείλονται στη χρησιμοποίηση μιας αβελτίωτης φυλής χοίρου που έχει υποστεί μικρότερη επιλογή για αύξηση της περιεκτικότητας σε άπαχο κρέας, σε σύγκριση με τις «σύγχρονες» φυλές.

Οργανοληπτική ανάλυση — κατά την έρευνα αυτή το χοιρινό κρέας «Traditionally Farmed Gloucestershire Old Spots Pork» έλαβε καλύτερη βαθμολογία για την υφή (τρυφερότητα) και το χυμώδες σε σχέση με το χοιρινό κρέας που παράγεται συμβατικά. Το στοιχείο αυτό οφείλεται στην αυξημένη κατακράτηση υγρασίας στη μυϊκή δομή του χοίρου «Gloucestershire Old Spots». Η τρυφερότητα του κρέατος καθορίζεται επίσης από τον χρόνο συσκευασίας. Η γευσιγνωστική δοκιμασία που πραγματοποιήθηκε στο πλαίσιο της έρευνας έδειξε επίσης ένα διαφορετικό «αρωματικό προφίλ» για το χοιρινό κρέας «Traditionally Farmed Gloucestershire Old Spots Pork».

3.8. Παραδοσιακός χαρακτήρας του γεωργικού προϊόντος ή του τροφίμου [άρθρο 3 παράγραφος 4 του κανονισμού (ΕΚ) αριθ. 1216/2007 της Επιτροπής]:

Η φυλή αναπτύχθηκε στο Gloucestershire, στο Berkeley Vale, στην κοιλάδα του ποταμού Severn, όπου επί σειρά ετών εκτρεφόταν από τους χωρικούς με τον παραδοσιακό τρόπο.

Εικάζεται ότι κατάγεται από τον αβελτίωτο χοίρο Berkshire και τον αρχικό Gloucester. Κατά τα έτη 1780, στο έργο του The Rural Economy of Gloucestershire, ο William Marshall περιγράφει τους χοίρους που έβλεπε στην κοιλάδα του Gloucester: «το λευκό ζώο, υψηλό και μακρύ, το οποίο αναμφίβολα αποτελούσε στο παρελθόν την κυριαρχούσα φυλή στο νησί, θεωρείται εδώ ως ο “πραγματικός χοίρος του Gloucestershire”. Τα ζώα φθάνουν σε εντυπωσιακό μέγεθος. Σήμερα, η Berkshire και μια διασταύρωση μεταξύ των δύο αυτών φυλών αποτελούν τις κυρίαρχες φυλές.» Σύμφωνα με ορισμένες μαρτυρίες, υπήρξαν επίσης διασταυρώσεις με τη φυλή «Old English Bacon Pig» (την σημερινή «British Saddleback»). Στο έργο του «The Pig, Its Origins and Varieties», ο H. D. Richardson αναφέρει ότι ο χοίρος του Gloucester είναι «ανθεκτικός και πολύ παραγωγικός, αποδοτικότερος όσον αφορά την παραγωγή κρέατος — περισσότερο απ'ότι για την παραγωγή μπέικον. Δημιουργούν καλά νεαρά χοιρίδια και το κρέας τους επίσης θεωρείται εξαιρετικής ποιότητας».

Η περιοχή του Gloucestershire ήταν διάσημη για τα τυροκομεία και τους μηλεώνες της. Ο χοίρος «Gloucestershire Old Spot» είχε μεγάλο κέρδος από τα παραπροϊόντα αυτών των δύο κλάδων, που μετατρέπονταν σε πρωτεΐνες μεγάλης αξίας. Σύμφωνα με την τοπική λαϊκή παράδοση, οι μαύρες κηλίδες είναι μώλωπες που προκαλούνται από την πτώση των μήλων πάνω στους χοίρους. Η επιτυχία της φυλής είναι τόσο μεγάλη και τα χαρακτηριστικά της τόσο ιδιαίτερα ώστε να έχει δώσει το όνομά της σε καφενεία και πανδοχεία της περιοχής, ακόμη και σε μια μπίρα.

3.9. Στοιχειώδεις απαιτήσεις και διαδικασίες ελέγχου της ιδιοτυπίας [άρθρο 4 του κανονισμού (ΕΚ) αριθ. 1216/2007 της Επιτροπής]:

Η πιστοποίηση του «Traditionally Farmed Gloucestershire Old Spots Pork» περιλαμβάνει τα εξής:

— επιθεωρήσεις με συλλογή δειγμάτων από το σύνολο της αλυσίδας παραγωγής στις εκμεταλλεύσεις εκτροφής/πάχυνσης — συμπεριλαμβάνονται έλεγχοι των λογιστικών στοιχείων των επιχειρήσεων τεμαχισμού όσον αφορά το κρέας σφαγίων που παραδίδουν οι εκτροφείς ώστε να επαληθευθεί η προέλευση του κρέατος και να εξασφαλιστεί ότι ακολουθούνται οι ενδεδειγμένες διαδικασίες. Όλοι οι καθαρόαιμοι χοίροι «Gloucestershire Old Spots» που είναι «birth notified» (έχουν δηλωθεί κατά τη γέννηση) πρέπει να φέρουν ενώτιο σύμφωνα με τους κανόνες της Βρετανικής Ένωσης Χοιροτρόφων ή ισοδύναμους κανόνες. Ο πρώτος έλεγχος συνίσταται στο να εξασφαλιστεί ότι το σφάγιο που παραλήφθηκε από το σφαγείο φέρει τον ίδιο αριθμό ή αριθμούς ενωτίου με αυτούς του χοίρου που παραδόθηκε από τον παραγωγό στο σφαγείο και ότι οι αριθμοί αυτοί αντιστοιχούν με αυτούς των ηλεκτρονικών αρχείων. Οι τεμαχιστές πρέπει στη συνέχεια να φυλάξουν χωριστά και να ταυτοποιήσουν το κρέας αυτό στους ψυκτικούς θαλάμους και στις προθήκες. Εάν στο σφαγείο αφαιρέθηκε το κεφάλι του ζώου, για οποιονδήποτε λόγο, πρέπει να είναι δυνατή η ταυτοποίηση του εκτροφέα με σήμα που τοποθετείται στην ωμοπλάτη του χοίρου·

— έλεγχος των σχετικών μητρώων της ένωσης εκτροφέων (Breed Society Records)·

— επιτόπιοι έλεγχοι στις εκμεταλλεύσεις για να εξασφαλιστεί η τήρηση της απαιτούμενης μεθόδου παραγωγής: σιτηρέσιο, πυκνότητα στους χώρους διαβίωσης, περιποίηση των ζώων και μεταφορά·

— έλεγχοι για επαλήθευση της συμμόρφωσης με τα προβλεπόμενα πρότυπα ποιότητας όσον αφορά το βάρος, το σφάγιο, τα χαρακτηριστικά του κ.λπ. Οι έλεγχοι αυτοί αφορούν τα κύρια φυσικοχημικά και μικροβιολογικά χαρακτηριστικά του κρέατος που αναφέρονται στην περιγραφή του προϊόντος·

— έλεγχοι για να εξασφαλιστεί η ιχνηλασιμότητα από το σφαγείο έως τα σημεία λιανικής πώλησης.

4. Όργανα ή οργανισμοί ελέγχου της τήρησης των προδιαγραφών του προϊόντος:

4.1. Όνομα και διεύθυνση:

Όνομα: Product Authentication Inspectorate Limited Διεύθυνση: Rowland House 65 High Street Worthing W. Sussex BN11 1DN UNITED KINGDOM Τηλ. +44 1903237799 Φαξ +44 1903204445 E-mail: enquiries@thepaigroup.com

 Δημόσιος Ιδιωτικός

Αυτός ο ιδιωτικός οργανισμός ελέγχου πληροί τις αρχές του προτύπου EN 45011.

4.2. Ειδικά καθήκοντα του οργάνου ή του οργανισμού:

Ο προαναφερόμενος οργανισμός ελέγχου είναι αρμόδιος για τον έλεγχο του συνόλου των προδιαγραφών.